**נטע ענבר סבן** היא פסיכולוגית קלינית למעלה מ-35 שנים ומטפלת משפחתית וזוגית, מחברת הספרים **"פסיפס אנושי - מבט פסיכולוגי על הגוונים המרכיבים את עם ישראל"** (צמרת הוצאה לאור) ו**"מחול התודעה והנפש"** - **מבט פסיכולוגי על תהליכי התפתחות אישית וחברתית** (גלילי הוצאה לאור). בימים אלו נמצא ספרה **"נשבר לי הלב תעזרו לי - טיפול פסיכולוגי בילדים ונוער"** בשלבי הוצאה לאור.

שיטות הטיפול שלה נסמכות על תיאוריות פסיכואנליטיות ובראשן התיאוריות של פרויד ושל יונג, על תיאוריות משפחתיות וחברתיות, כמו גם על טכניקות קוגניטיביות-התנהגותיות. היא עובדת בקליניקה פרטית, בטיפול  אישי בילדים ובני נוער, מבוגרים צעירים ומבוגרים וכן בטיפול זוגי משפחתי.

נטע עבדה כפסיכולוגית קלינית אחראית במחלקה בבית החולים גהה בשנים 1996-1987. במסגרת עבודתה במחלקה טיפלה במאושפזים ובבני משפחותיהם ופיתחה גישה טיפולית משפחתית-מערכתית לטיפול באנשים הסובלים מדיכאונות עמידים. השיטה התבססה על התפיסה שלפיה סימפטומים נועדו לומר לנו דבר מה והם קומוניקציה – אמצעי תקשורת. במידה ומתייחסים אליהם, ניתן ללמוד על משמעות המצוקה ועל הדרך לפתור אותה.

נטע שימשה מדריכה בתהליך אינטייק ובפסיכותרפיה במחלקת הרווחה במכבים-רעות ולאחר מכן בעיר מודיעין בשנים 2008-1998. עד היום היא אוהבת מאוד את עבודתה כמדריכה של אנשי מקצוע צעירים. היא רואה שליחות במתן עזרה למטפלים ולמטפלות בתחילת דרכם המקצועית, יחד איתם מנסה למצוא את הדרך המקצועית המתאימה לכישוריהם, לאישיותם ול"אני מאמין" שלהם ומאמינה כי מי שעובד כפי שהוא אוהב ומתאים לו יהיה מטפל טוב יותר עבור המבוגרים והילדים שיבואו לקבל אצלו עזרה.

בשנים 2010-2020 היא עבדה בהתנדבות אחת לשבועיים בטיפול בילדי שדרות, בבית ספר יסודי - טיפול אינדיבידואלי בשילוב טיפול בארגז חול.